ლევან ნოდია

ლევან ნოდია (დ. 5 იანვარი, 1949, ქუთაისი, საქართველოს სსრ) — ქართველი და საბჭოთა ფეხბურთელი, თავდამსხმელი. იცავდა ქუთაისის „ტორპედოსა“ და თბილისის „დინამოს“ ღირსებას. საბჭოთა კავშირის ჩემპიონატის სამგზის (1969, 1971, 1972) ბრინჯაოს პრიზიორი და საბჭოთა კავშირის თასის ფინალისტი (1970) თბილისის „დინამოს“ შემადგენლობაში. საბჭოთა კავშირის სპორტის ოსტატი (1967), ღირსების ორდენის კავალერი.

ბიოგრაფია
ლევან ნოდია 1949 წლის 5 იანვარს, ქუთაისში დაიბადა.

ფეხბურთის თამაშს 1959 წელს, საქართველოს დამსახურებული მწვრთნელის კარლო ხურციძის ხელმძღვანელობით — ქუთაისის ახალგაზრდობის საფეხბურთო სკოლის, ფშმ-ს გუნდში იწყებს.

1966–1967 წლებში ქუთაისის „ტორპედოს“ შემადგენლობაშია, სადაც საკავშირო პირველობის უმაღლესი ლიგის 8 შეხვედრას თამაშობს. 1967 წლიდან თბილისის „დინამოს“ სათადარიგო შემადგენლობაში ირიცხება. იმავე წელს „დინამოს“ დუბლშემადგენლობის 13 მატჩს ატარებს და ორი გოლი გააქვს. ამას გარდა, „დინამოს“ მაისურით სამ საერთაშორისო ამხანაგურ შეხვედრაშიც იღებს მონაწილეობას.

ლევან ნოდიასთვის 1967 წლის საფეხბურთო სეზონი დიდ ფეხბურთში მისი ათწლიანი კარიერის პირველი, საეტაპო და ამდენად, განსაკუთრებული სეზონია. თუმცა, იმავე წელს მის საფეხბურთო ბიოგრაფიაში კიდევ ერთი, არანაკლებ მნიშვნელოვანი მოვლენა ხდება — დინამოელთა ახალბედა თავდამსხმელი საბჭოთა კავშირის იუნიორთა ნაკრების შემადგენლობაში ევროპის ჩემპიონის ტიტულს ისაკუთრებს. აღნიშნული ნაკრების ღირსებას ლევან ნოდიას გარდა, კიდევ ორი ჩვენი თანამემამულე იცავს — ფირუზ კანთელაძე და რეზო ჭოხონელიძე.

1968 წლიდან ლევან ნოდია თბილისის „დინამოს“ ძირითადი შემადგენლობის ფეხბურთელი ხდება. მიმდინარე სეზონში საკავშირო პირველობის სამ შეხვედრას და საკავშირო თასის გათამაშების ერთ მატჩს თამაშობს.

1972 წლის 13 სექტემბერს მონაწილეობას იღებს ჰოლანდიური საფეხბურთო კლუბის — ენსხედეს „ტვენტეს“ წინააღმდეგ უეფა-ს თასის გათამაშების ფარგლებში გამართულ თბილისის „დინამოს“ პირველ ოფიციალურ საერთაშორისო შეხვედრაში.

1973 წელს თბილისის „დინამოს“ შემადგენლობაში საერთაშორისო ამხანაგური საფეხბურთო ტურნირის ე.წ. „კარაველას თასის“ — ტროფეო კოლომბინოს გამარჯვებული ხდება. აღნიშნული ტურნირის ფინალში თბილისის დინამოელები ლისაბონის „ბენფიკას“ ანგარიშით 3–1 ამარცხებენ.

„დინამოს“ ღირსებას 1975 წლამდე იცავს, სადაც კარიერის მანძილზე საკავშირო პირველობის უმაღლესი ლიგის 106 მატჩს თამაშობს და თერთმეტჯერ ახერხებს მეტოქეთა კარის აღებას. გარდა ამისა, საკავშირო თასის გათამაშების ფარგლებში 25 შეხვედრაში გამოდის მოედანზე დინამოელთა რიგებში და ოთხი გოლი გააქვს. ხოლო ევროპული საერთაშორისო საფეხბურთო ტურნირების ფარგლებში „დინამოს“ ღირსებას 8 შეხვედრაში იცავს და ორჯერ იღებს მეტოქეთა კარს. საერთო ჯამში კი „დინამოს“ შემადგენლობაში გამართულ 43 საერთაშორისო შეხვედრაში 18 ბურთის გატანას ახერხებს.

1976 წლიდან კვლავ ქუთაისის „ტორპედოს“ უბრუნდება, სადაც საკავშირო პირველობის პირველი ლიგის 13 შეხვედრას თამაშობს და ერთი გოლი გააქვს. სათამაშო კარიერასაც იმავე წელს, ამავე კლუბში ამთავრებს.

საკლუბო სტატისტიკა
საერთაშორისო მატჩები
ქვემოთ მოყვანილია, როგორც ოფიციალური, ისე არაოფიციალური მატჩების ჩამონათვალი, სადაც ლევან ნოდიამ მიიღო მონაწილეობა.

მიღწევები
დინამო თბილისი
საბჭოთა კავშირის ჩემპიონატი
ბრინჯაოს პრიზიორი: 1969, 1971, 1972
საბჭოთა კავშირის თასი
ფინალისტი: 1970
საერთაშორისო ტურნირები
კარაველას თასის მფლობელი: 1973
სანაკრებო
სსრ კავშირის იუნიორთა ნაკრები
ევროპის ჩემპიონი: 1967